בס"ד
רגל החסד
מניחים יסודות 

רציונאל
"אִלְמָלֵא גְּמִילוּת חֲסָדִים, אֵין הָעוֹלָם מִתְקַיֵּם אֲפִלּוּ שָׁעָה אַחַת" (אותיות דרבי עקיבא).
בַּמִּשְׁנָה נֶאֱמַר "עַל שְׁלוֹשָׁה דְּבָרִים הָעוֹלָם עוֹמֵד: עַל הַתּוֹרָה וְעַל הָעֲבוֹדָה וְעַל גְּמִילוּת חֲסָדִים" (אבות א', א').
מידת החסד אוצרת בתוכה מעשים רבים המתייחסים לזולת, היכולת לראות את הצורך של האחר בתחום החומרי, הגופני והנפשי ולדעת להושיט עזרה, עומדת בבסיס החיים האנושים. קיום המצווה "וְאָהַבְתָּ לְרֵעֲךָ כָּמוֹךָ" (ויקרא י"ט, י"ח) כוללת בתוכה את תמצית מהותו של האדם: להיטיב עם הבריות, להיות טוב וישר. ועל זה אומר רבי עקיבא: "ואהבת לרעך כמוך - זהו כלל גדול בתורה" (תלמוד ירושלמי, מסכת נדרים, פרק ט'). כלומר זהו העיקרון שעליו מושתת עולם הערכים של התורה. עיקרון שמהווה בסיס לקיום העולם.  
בשם גמילות חסדים מכנים את כלל המצוות המחייבות את האדם להיטיב עם הזולת ולהתחשב בצרכיו. 36 פעמים התורה מצווה על היחס הראוי כלפי הגר, היתום והאלמנה.
יש שלושה סוגים של גמילות חסדים:
1. גמילות חסדים בממונו: צדקה, הלוואה לאדם נצרך, השאלת כלים, נתינת "טרמפ" וכדומה.
2. גמילות חסדים בגופו: ביקור חולים, לוויית המת, עזרה למוגבלים, הכנסת אורחים וכדומה.
3. גמילות חסדים בדיבורו: עידוד ומתן הרגשה טובה, עצה טובה, ניחום, חיזוק הביטחון העצמי של החלש, עזרה לחבר בלימודים, תפילה על חולים ונזקקים וכדומה. 
מידת החסד, מידתו של אברהם אבינו, טבועה בזרעו. כפי שמובא בגמרא ביבמות: "...שסימני ישראל האומה הקדושה ביישנים, רחמנים וגומלי חסדים".
בשיעור הזה ילמדו התלמידים מהו חסד, באילו אופנים אפשר לגמול חסד, ויכירו כי מידת החסד טבועה בנו מהיותנו בני בניו של אברהם איש החסד. 

מטרות  
· התלמידים ילמדו כי החסד הוא עמוד העולם.
· התלמידים יבינו כי מידת החסד טבועה בהם מהיותם בני אברהם אבינו.
· התלמידים ילמדו באילו דרכים מקיימים חסד.

מבנה השיעור 
· פתיחה: השלם את החסר (מליאה)
· שלב א': עולם חסד ייבנה (מליאה)
· שלב ב': סימני ישראל, גומלי חסדים (מליאה + קבוצות)
· שלב ג': אוספים חסדים (זוגות) 
· סיכום: החסד שלי (עבודה יחידנית)

ההכנות הנדרשות  
· יש לצלם את כרטיסי "סימני ישראל גומלי חסדים" (נספח 1) ולחלקם לחמש הקבוצות.
· יש לצלם את דף המשימה "רגל של חסד" (נספח 2) כמספר תלמידי הכיתה.
· יש לצלם את הדף "רשימת מקרים" (נספח 3) כמספר תלמידי הכיתה.

מהלך השיעור
פתיחה: השלם את החסר (מליאה)
· נכתוב על הלוח: "אִלְמָלֵא __________ אֵין הָעוֹלָם מִתְקַיֵּם אֲפִלּוּ שָׁעָה אַחַת" (אותיות דרבי עקיבא).
· נשאל: איזו מידה הייתם כותבים במקום החסר? נמקו.
· הצעה נוספת: נכתוב על הלוח: אמת, שלום, תורה, גמילות חסדים, אהבה. נבקש לבחור מהי המידה שבלעדיה אין העולם מתקיים ולנמק את הבחירה.
· נאמר שהתשובה נמצאת במדרש הבא:

שלב א': עולם חסד ייבנה (מליאה)
· נקרא את המדרש הבא:
	
"כי אמרתי עולם חסד יבנה: הכסא אינו עומד רק (אלא) על החסד. למה הדבר דומה? לכסא שהיו לו ארבע רגלים, והיה האחד מתמוטט… נטל צרור וסמכו, כך היה כסא של מעלה כביכול שמתמוטט, עד שסמכו הקב"ה. ובמה סמכו? בחסד, כמו שכתוב: 'עוֹלָם חֶסֶד יִבָּנֶה'" (מדרש תהילים, מזמור פ"ט).



· נאמר: המדרש בתהילים מביא משל ונמשל כדי להסביר את הפסוק: "עוֹלָם חֶסֶד יִבָּנֶה".
· נשאל: מה המשל ומה הנמשל?
· נסביר: העולם נמשל לכיסא שהיו לו ארבע רגליים, אך רגל אחת נפלה והכיסא התנדנד כי לא היה יציב. מה עשה בעל המלאכה? לקח חומר (צרור) ותמך בעזרתו את הכיסא. העולם הוא כמו הכיסא, כביכול חסרה לו תמיכה, משהו שיחזיק אותו. בעל המלאכה, בורא העולם, בחר מכל המידות הטובות ומכל המצוות את החסד. לקח את החסד והניח בבסיס העולם כדי שהעולם יהיה יציב.
· נדון: מדוע הקב"ה דורש מהאדם את מידת החסד כדי לתמוך בעולם? מה מיוחד בחסד?  (תשובות אפשריות: החסד גורם לאהבה ולאחדות, ההיפך ממלחמה ומשנאה שמחריבים את העולם, החסד מאפשר חיים ומציל חיים). 
· נשאל: האם אתם מכירים אמרת חז"ל נוספת בעלת משמעות דומה? (ת: על שלשה דברים העולם עומד - על התורה ועל העבודה ועל גמילות חסדים" (אבות א', ב')).

שלב ב': "סימני ישראל" (מליאה + קבוצות)
· נספר כי בתקופת סדום חי אדם אחד יחיד בדורו, איש החסד אברהם אבינו. הוא היה ההיפך הגמור מאנשי סדום. הוא הכניס אורחים לביתו ודאג לכל מחסורם. חז"ל מלמדים שדאג לקרב את האנשים לדרך ה', ואפילו את אנשי סדום החטאים רצה להציל, כי אולי יש צדיקים בעיר שישפיעו טוב גם על הרשעים. 
· נשאל: האם העובדה שאנו מבני בניו של אברהם אבינו איש החסד משפיעה עלינו? (נאזין לתשובות אחדות).
· נתחלק לחמש קבוצות.
· נחלק לכל קבוצה כרטיס "סימני ישראל... גומלי חסדים" (נספח 1).
· נבקש מכל קבוצה לקרוא את תוכן הכרטיס ולמלא יחד את המשימה.
· נערוך סבב שבו כל קבוצה בתורה תשתף את הכיתה בקצרה בתוכן הכרטיס על פי השאלות שמתחת לכרטיס.
· נסביר את דברי הגמרא במסכת יבמות: "...שסימני ישראל האומה הקדושה: ביישנים, רחמנים וגומלי חסדים". נציין שאלו רק מקרים בודדים של גילויי חסד. עם ישראל מלומד בחסדים, ובייחוד הדבר ניכר בזמן צרה. כמו כן עם ישראל הוא הראשון לעזור ולסייע במקרים של אסונות ברחבי העולם. מדינת ישראל שולחת מזון וצוות רפואי למקום.  
· נסכם ונאמר כי מידת החסד טבועה בנו, בעם ישראל, מפני שאנו מזרעו של אברהם אבינו. מה שנותר לנו הוא להוציא אותה לפועל. אז קדימה לעבודה. 

שלב ג': אוספים חסדים (זוגות)
· נסביר כי אפשר לקיים חסדים בשלושה אופנים: חסדים שאני עושה בגופי, חסדים שאני עושה בממוני וחסדים שאני עושה בדיבור. 
· נחלק דף משימה "רגל של חסד" (נספח 2). 
· נחלק לכל זוג רשימת מקרים (נספח 3).
· נסביר את המשימה: למצוא את החסד המתאים לכל מקרה ולכתוב אותו במקום המתאים ברגל.

סיכום:החסד שלי (עבודה יחידית)
· נבקש מהתלמידים לדמיין את התיאור הבא, על פי המדרש: 
	תארו לעצמכם שהקב"ה מלך מלכי המלכים יושב על כיסאו, אבל הכיסא לא שלם. הקב"ה מחפש מסביבו: במה יתמוך את כיסאו? הוא מתבונן על בניו ואוסף את החסדים שהם עושים זה עם זה ומעמיד את הכיסא על רגליו.



· התבוננו סביבכם וחשבו על מעשה חסד אחד שאתם יכולים לעשות. עשו מעשי חסד  וביחד יתאספו כל החסדים שלנו עם חסדי עם ישראל ויעמידו את העולם.
· נבקש להשמיע בפני הכיתה (למחרת) את החסדים שעשו

